Denel: Beslaglegging nou al uitweg vir vakbonde | Netwerk24
Deur William Horne 30 November 2020 15:42
'n 155 mm G5-kanon wat Denel gebou het. Foto: Denel
Van April tot Oktober skuld Denel al R109 miljoen aan die 1 368 lede van Solidariteit en Uasa wat by die wapentuigvervaardiger werk en die meeste net 'n deel van hul salaris ontvang het.
Denel moes ingevolge 'n vorige hofbevel teen 7 Augustus al sy uitstaande kontraktuele en statutêre verpligtinge teenoor Solidariteit-lede wat in sy diens is, nakom. Dit het die betaling van alle uitstaande salarisse vir April, Mei, Junie en Julie ingesluit.
In die tweede hofsaak teen Denel het Solidariteit die staatsonderneming se direksie direk aanspreeklik probeer hou vir minagting van die hof deurdat die salarisse nie op 7 Augustus betaal is soos die hof beveel het nie.
Dié uitspraak word nou Donderdag verwag.
In werklikheid het Denel net tot Donderdag 3 Desember om agterstallige salarisse vir April tot Julie te betaal as sy direksie die kans op vervolging wil vryspring.
Pam Malinda, woordvoerder van Denel, sê aan Netwerk24 dat die maatskappy egter nie 3 Desember interpreteer as 'n sperdatum vir betaling nie.
Sy regsafdeling is nog besig om te werk aan 'n amptelike antwoord en die maatskappy is dus nog onseker of hy wel sal betaal.
Helgard Cronjé, sektorkoördineerder van lugvaart en verdediging by Solidariteit, verduidelik dat die kanse egter skraal is dat die hof Solidariteit se aansoek vir tronkstraf vir die direksie van Denel sal eerbiedig.
"Ons enigste uitweg is om voort te gaan met die beslagleggingsbevel."
Volgens Cronjé is dit duidelik dat Denel bloot nie die geld het om te betaal nie.
Maar werkers kan nie vir soveel maande gaan sonder salarisse gaan nie.
"Dit is sleg dat hulle praat oor sperdatums terwyl mense nou al hul huise moet verkoop omdat hulle so min geld het," sê Cronjé.
Denel Aeronautics is nou die enigste afdeling wat weer ten volle salarisse betaal. Denel PNP betaal tans net 70%, Denel Land Systems 40% tot 90% afhangende van betaalvlak, Denel Vehicle Systems 60% en Denel Dynamics net 9% van salarisse.
Volgens Cronjé is dié penarie die regstreekse gevolg van Talib Sadik, waarnemende hoof van Denel, se verklaring dat elke afdeling van Denel voortaan vir sy eie finansies verantwoordelik is.
Intussen beplan Solidariteit 'n protesaksie buite Denel se kantore in Pretoria vir Woensdag in 'n poging om die maatskappy te dwing om beter na sy werknemers om te sien.
Donderdag se hofuitspraak oor moontlike minagting van die hof deur die Denel-direksie sal egter nie die vakbond keer om lasbriewe vir beslaglegging op bates te probeer bekom nie.
Solidariteit en Uasa moedig nog deurentyd hul lede aan om aan te hou werk, al word hulle nie ten volle betaal nie.